标题：杨继盛自书年谱
杨继盛《自书年谱》卷
【摘要】容城杨继盛抗疏批鳞事传千古，忠肝义胆，历来为官宦士子的典范。他在死牢写的《年谱》卷“自述平生四十年险阻艰难，历历纸上”， 读之使人无不动容落泪。其书法瘦硬，落笔纵横，笔笔挟风霜，字字摄神鬼，凛然之气直穿纸背，“直与颜鲁公《争坐位》、《祭侄文》各帖同宝贵”。 从古至今，此卷一直深藏秘阁，有幸见到者寥寥，见到者又通读全文者则少之又少。本文首次刊布了全文与题记，并对相关的几个问题作了考略。
    祭侄文》各帖同宝贵”[4]。如今令人痛心的是，杨继盛感天动地的壮举被尘嚣所淹没，鲜为人知；震铄古今的《自书年谱》卷深藏秘阁，知者甚少。作为文物工作者，看着悉心保管近30年的《自书年谱》卷，甚感内疚与困惑，故不揣鄙陋，勉成此文，以祈读者点滴关注。
保存现状与录文
杨继盛《自书年谱》卷（以下简称《年谱》卷），现藏河北省文物保护中心。此卷历经450余年的水火之灾、兵燹之厄，除略有磨损、装裱一二处开裂外，至今仍楮墨基本完好。置于一个长43.6厘米、宽11.5厘米、高11.3厘米，做工考究、古色蔼然的樟木盒内，面板镌刻楷书“杨忠愍公自书年谱” [5]8字。包首楷书题签“杨忠愍公自书年谱” （图一）。引首为熊枚题“一生坎壈”，托尾有潘应椿等人题跋。  杨继盛自书年谱本幅为纸本，纵19.5厘米，横1202厘米(图二)。首为杨继盛自画瓶插莲花一枝，寓意出污泥而不染。年谱为行楷书，字径约1厘米，凡413行，间有涂乙窜改、双行夹注，经反复核对，得11131字。其中前405行，凡10945字，为杨继盛书；后8行，凡186字，为他人所补写。以下为全文，标点为笔者所加，并对一些讹夺字作了纠正，误字、别字在原文后用（），脱字用[]，衍字用<>标明；漫漶字用□代之；双行夹注改为单行小字。
嘉靖三十二年闰三月二十一日立。
椒山年谱，付男应解收。
予家原口外小兴州人。国初以州常被虏患，遂将民尽徙入内地。远祖之在小兴州者不可考。祖杨百源徙保定府容城县，入乐安里籍，居城东北河照村。世业耕读，补县学生员者代不乏人，然止于教官而已。及今则子孙蕃衍至百余人，人才以渐而盛。百源生述正，述正生进，进生俊，俊生青，青生富。富生子三人，长继昌，即予同母兄；次继美，予庶兄。父妾陈氏所出；其三即不肖也。父娶母曹氏，本县民人曹忠室女，生予于正德十一年丙子岁五月十七日辰时。父喜而谓曰：“卜者、相者以予有阴德，当生异子。今观此孩，首、身、股三停，此必不凡也。改换门闾，大吾宗族，在是子矣。” 父妾陈氏性最妒忌，一闻父言，遂捣衣窗下，杵声如雷，意欲使生惊风。母性最柔善,通不敢语。后亦无恙。
丁丑年，二岁；戊寅年，三岁；己卯年，四岁。
俱在母乳抱，模样愈奇异，其头甚长且圆大，邻人皆以为寿星头。
庚辰年，五岁。
父妾专权，父亦被惑，母甚失所，舅曹安白之于官。亲戚知父妾之恶，同居必加害于母也，遂共议父与母各居矣。将家产分为三分，父及庶母、庶兄取其二，母及兄与予得其一。
辛巳年，六岁。
嫂惑于庶母之唆，兄惑于嫂氏之言，兄与母又各居矣。将产分为二分，兄取其一，母及予及姐三人得其一。耕种之苦，负戴之劳，母及姐俱身任之矣。时予亦尝负一小束禾，随母、姐同行，见者为之叹息流涕。噫！母之柔善可胜言哉！母及予之失所可胜言哉！
嘉靖改元壬午年，七岁。
母得咳嗽劳疾，亲戚劝兄与母同居。至七月初六日，母死矣。父及庶母俱逃避，惧予舅告也。至两月余，亲戚劝讲，父与庶母始归家。时予日夜惟哭泣，日则诸姐引携，夜则随兄同寝，其狼狈孤苦良为至极。
癸未年，八岁。
夏即善牧牛，或宿于场园，或宿于瓜铺，虽家人不之知，久亦不甚寻也。至秋有老儒沈姓讳琇不知字号。者，在村中设发蒙教。予每窃往观之，见诸生揖容之美，闻诸生吟诵之声，心甚爱之。归而告于兄“欲入学读书，”兄以“尔年幼”辞。予曰：“年幼能牧牛，乃不能读书耶？”又告于父，始得入学从师矣。凡所受书四五过即能成诵，从学四五日后即能对句。时有年长而来学者，师出对云：“老学生。”众不能对。问及予，即应声云：“小进士。”师喜云：“此儿将来必登黄甲矣。”
甲申年，九岁。
四月，又退学，供牧牛事。
七月间，兄以牧牛失期见责，云：“家事是我二人的，你如何不勤谨，分开各居就饿死你。”盖亦戏而恐之也。予曰：“便分开何妨！”兄乃分予屋一间，米、豆各数斗，驴一头。予曰：“就分不均也，让的起！”乃早起自作饭食，食毕，则将米、豆上各画字记之，将门封锁，乘驴出牧。午间回亦如之。乡人俱为之流涕，兄亦佯为不理，视其作为如何。四五日后，兄又喜而语人曰：“我戏而勒他分居，他即能理料家事如此。”于是又合居。
冬十月，农事毕，又上学肄业矣。
乙酉年，十岁。
春秋上学、下学，夏牧牛，俱如昔。
父善对句，每退食及客至，必命对句，每对俱称善。一日，客至无酒，沽于馆。乃出对云：“无酒是穷主，”予即对云：“有儿为名臣。”此客乃父表弟阴阳官辛体元也。客乃叹赏，父由此钟爱之，而庶母之妒亦不敢肆矣。
丙戌年，十一岁。
春，沈师辞归家，乃从族伯翔读。是夏，父恐其误学，乃脱牧牛事。至七月，父以乡间闻见不广，遂嘱兄送本县，从庠生王姓讳允亨读，方少有进。九月终，父得反胃病，遂召至家，日夜问安、侍养。十月，母始葬。十一月初八日亥时，父病故矣。
时父柩在堂，本县拘兄作收粮大户，兄不得往。予遂代应其收纳记算，卯酉点查俱不错不误。
丁亥年，十二岁。
春、夏、秋，兄与庶母争家财致讼。[予]惟务农事，至秋乃送于定兴县东江村表兄王监生家寄食，从刘先生简斋学矣。
戊子年，十三岁。
春，刘师辞归，乃从邸先生讳宸号南台学。后登甲辰进士，复姓赵，任南道御史。一日，师出，予与诸生作布阵相战之戏。师偶来，众皆藏匿，师呼“跪！”出对云：“藏形匿影。”对成者先起。予随云：“显姓扬名。”师云：“此绝对也。”自此相爱之甚，始教以作文法矣。
冬十月，师馆于别乡。予遂归，乃从乡耆陈师学读书经。师能记书而不善作文，自此又耽延岁月矣。
己丑年，十四岁。
夏，陈师病故，乃又从农事。冬初，从县庠生杨讳璲读。冬至节，以兄与束脩薄，遂逐出，落落无所归者。一月，乃从阴师学。阴师讳从光号临池，县庠生也。予日与乃子阴标号豫庵后登辛丑进士。同笔砚，乃发愤力学，初若渐进矣。
庚寅、辛卯、壬辰年，十五、十六七岁。
师遂弃学业，专肆力于置产，讲解之功日疏，所同游者又皆富室子弟，日惟嬉戏。予既鲜师傅之严惮，又为诸友分（纷）扰，学业无甚进益，三年之间，止讲《论语》二册。兄促予别学，予以无故，不忍辞去，遂至迁延焉。
壬辰年，庶兄故。
癸巳年，十八岁。
春，府考，候送察院，不中。归，甚惭愤，乃将《四书》自读看一过，又别治《礼记经》，亦粗读看一过。自三月至五月，师虽未解，而《四书》及《礼记》俱粗贯通矣。五月，府考，遂取中。六月，送察院考，乃取中，充县学生员矣。提学公江宁王石岗，题目：《四书》“使骄、且吝”二句，《礼记》“汗樽、饮”二句，论天地变化草木蕃。同案者十五人，予考一等第四。归，仍从阴师学。十月初，乃与同庠王讳世雄，号奕山，同约共亲爨于社学，所居房三间，前后无门，又乏炭柴、炕席，尝起冰霜，而寒苦极矣。时同会者胡默斋九龄、侯中城忠爱、许龙川澄、阴南峰邦彦并豫庵、奕山也。
甲午年，十九岁。
春、夏，仍同奕山兄读书社学。秋，本县贡士李讳学诗号古城，归，自太学设教宁国寺。李端介有道之士，教人不论贫富，惟因材加厚。予遂从学，复治书经焉。初从之日一见，师便奇之，乃出“然非欤”题命做，盖寓相传之意也。予作文甚为师所称许，由是日日讲究不懈矣。
是年冬十月，娶胡村张公讳杲次女为妻。先时，乡人见予学颇进，富室多许妻以女。予曰：“富室之幼女，岂可处于兄嫂之间耶？”张杲者，予兄之叔丈也，家以耕织为业，家不甚富，其行谊为乡里所重。又闻其女，长而甚贤，窃喜其与嫂既为姊妹，其为妯娌必和，遂娶之。娶之后，而妻之困苦益不可言矣。
时居僧人佛永房。予无童仆，僧无徒弟，僧尝念经于外。予自操井灶之劳，秫杆五根剖开可以熟饭。冬自汲水，手与筒冻住，至房口呵化开，始做饭。夜尝缺油，每读书月下。夜无衾，腿肚常冻转，起而绕室疾走始愈，其苦盖难言万一矣。
乙未年，二十岁。
师教既勤，予资性颇高而用力又锐，一年之间，学业遂成。师亦大肆力于学问，尝私语于予曰：“我与汝，今日为师徒，后年可为同年矣。”乃于城外筑书舍，方期来年谢诸生，与予同务举子业焉。
丙申年，二十一岁。
新春，师偶得瘫痪病，予日侍汤药。百里之外请医，既无脚力，且少盘费，兄又恶干此事，予惟徒步忍饿潜行而已。然师平日酒量甚大，饮多痰盛，竟不能起。噫！予之心丧，至今耿耿，岂特三年哉。
是夏，与庠友李鹤峰、九皋及奕山会文于宁国寺上房，条约甚密，且相摩为善，情爱绸缪若兄弟。然至五月，闻阴云樵、养晦等会文于午方村关王庙，予三人步行往赴会焉。此会亦甚严密，甚有进益。至七月间，提学湖广朱公两崖取岁考，予遂以优等补廪焉。考题目：赵孟之所贵，赵孟能贱之。居宠思危，罔不惟畏弗畏入畏策，平勃羊陆交欢何如。
是秋文会散。阴云樵会长博学能文，且性甚刚介，予慕其与己同也。予遂自运薪米，往会于渠乡，即寄食于家，日夜共肄业于野园，甚有裨益，而学大进焉。
丁酉年，二十二岁。
春二月，提学上元谢公与槐取考科举，内二题偶记不真。题：愈疏、不孝二句，予若、观大二句。《原十六卫》如何?□进《性理大全》表。方忧其被责，及发落，则居第二，其称许奖赏反倍于第一者。批语甚长，内有“学力才识过人，其就未可量”之句。郡县自是有名矣。
秋试落第，兄不令往东中会，乃令在家教其二侄焉。
戊戌年，二十三岁。
以家中常有农事相及，乃引舍侄复居县寺佛永僧房。时既有舍侄，用度视前少足矣。夏天行瘟疫，主僧病倒，同舍生即亡去。兄遣人促予及舍侄归，予曰：“如予去，则此僧死在旦夕。”善遣家人回。兄又遣人促曰：“如相染，毋家归也。”予曰：“平日相与，有病去之，心宁忍乎？如予相染，同死于此亦可也。”于是，止取舍侄归。予为之亲供饮食，遍求医药，夜则同寝，二十日而僧大愈。时兄亦染病矣，信到，予即归，不解衣而事者月余。兄愈，妻又病，无一人近，予自调养之，数日而愈。是年传染甚多，予亲事三人而不能染，人皆以为有神佑云。
己亥年，二十四岁。
时兄以舍侄常思家，且供给不便，遂令肄业于家。予乃筑草团瓢于西园，兄以为不干正经，不发工修，其砌垒、苫葺之功，俱予与妻共为之兴。思及此，其悲伤可胜言哉！
庚子年，二十五岁。
春，提学宁夏黄公南渠考科举，予居第三。时兄与本村富民讼于府，官受贿，将兄拷打狼狈。予曰：“兄负屈被害如此，尚焉应试为哉！”时各上司因筑城之役俱驻于沙河，予即往诉抚、按，俱以事小不允。又诉于兵备道，亦以事小拒，予曰：“词讼只当论屈之大小，事之大小不必拘也。”遂允之，将事之是非始得明白，而仇家之被刑也，又倍于兄。讼方毕，即赴试，乃中式第二十一名。主考童内方、李方泉，房考莆田林瘦泉讳成立，解元刘一麟也。
冬十二月，长子生。牌坊银兄俱收去，予赴会试尚穷乏之甚矣。
辛丑年，二十六岁。
会试落第，归，仍肄业团瓢。
秋，同年孙联泉诸年兄书约入监。人有告兄者曰：“凡举人坐监及历事可三年方毕，须费艮（银）二百余两。”兄曰：“若此，则吾穷矣。弟尚可，吾之子多，将来何以度日乎？”乃决意析居，予决意不肯。至九月间，四姐夫遭不幸事系狱河间，予往望之。兄乘其不在，乃自析之，且曰：“继盛已中举，予为白衣，欲纳艮（银）为官。”乃将粮财之类尽有之，止分谷八石送予房，妻又往食，则斥之。予归家，见其如此，亦只得各居焉。
是冬，入北监。
壬寅年，二十七[岁]。
在监，春季考监元。题目：敬大臣不眩二句，敬大臣不眩一卩（节），人主以天下为度论。五月，该拨部历事。因先有联泉之约不可背，乃给引回家。
九月，长女生。
冬，徙居于县。
癸卯年，二十八岁。
春，复居乡。一日，予置酒请兄之外父及予之外[父]，并诸亲数人会饮，至半酣间，予起而言曰：“初，兄之与予析居者，以予坐监之费多，败坏家事也。今予坐监归，又农事所得反丰于家兄者，今欲与兄复同居，何如？”诸亲俱踊跃称赞，以为田氏复生也，兄亦喜而允之。盖此意之举，虽妻亦不知也。时得坐监官盘费艮（银）二十余两，备衣服，供酒食，日以娱兄，兄甚喜。一生得兄之欢心者，止此一年而已。
秋，得会试盘费三十两，与兄纳艮（银）为散官。予赴会试又穷乏矣。
甲辰年，二十九岁。
落第，兄又不喜。复入监，祭酒徐少湖公也，初课予以文，遂大奇之，曰：“真奇才也。但少欠指引耳。”予遂备束脩授业焉。盘费不足，其饮食之类甚穷乏，狼狈不堪言也。
乙巳年，三十岁。
二月十九日，次子生，乳名解霖。
是年尚在京，从少湖师学。
丙午年，三十一岁。
二月，长子殇。此子方七岁，甚聪敏，且知孝道，若成人然。死之日，予甚哀之。
冬十二月，生一子，得风疾，以予不在家，无人延医，遂死之。以未及数日，且予未见，故不入排行之列。
是年，尚从少湖师学。
丁未年，三十二岁。
会试中三十八名。主考孙毅斋、张龙湖，房考都给事中莆田郑于野公也。殿试中二甲第十一名。未开榜先，郑于野两次差人报予中一甲者，盖大学士夏公以予策多伤时语，不敢进呈耳。观工部政。六月，选南京吏部验封司主事。七月，归家。九月，买妾刘氏。闰九月，赴任。十月，到任。考功司郎中郑公淡泉讳晓时，称为冰鉴，一见而奇之，退而谓诸僚曰：“此人心志、气节、事业，将来不可言也。”遂甚相爱，日告之以居官守身之道与夫古今典故焉。
戊申年，三十三岁。
本司正郎史沱村升，予乃署司印。此司专管吏事，其弊端甚多。予乃立为章程，投到则严其登籍，先后则示以定序，点查则革其顶替，考选则防其代笔，取拨则革其阄弊，凡以往弊端俱为之一洗，吏无不服，而堂上及诸僚俱称赏焉。
是年，专肆力于诗文之学。
已酉年，[三十四岁]。
二月，妾刘氏死。三月初二日午时三子生，乳名应麟。
是时，关西韩公苑洛为南京兵部尚书。此翁善律吕、皇极、河洛、天文、地里（理）、兵阵之学，而律吕为精。予遂师之，先攻律吕之学，三月而得其数矣，乃告于师曰：“乐学非他学比，不可徒事口说，必自善制器，自善作乐，播之声音，各相和谐，然后为是。”遂自置斧锯刀钻，构桐竹，易丝漆。先自制其管，管和矣，制其琴；琴和矣，制其瑟；瑟和矣，制其箫、笙、埙、箎之类，无不各和矣。又合诸乐总奏之，如出一律，无不和焉。师甚喜，曰：“我学五十年，止得其数。今赖子制其器，和其音，当代之乐，舍子其谁欤？”一日，师谓予曰：“吾欲汝制十二律之管，每管各备五音七声，各成一调，何如？”予有难色。师曰：“固知此是难事，古之伶伦无所因而作乐，况今有度数可考乎？子之资性甚高，试精思之，必可能矣。”予退而欲制，漫无可据，苦心思索，废寝食者三日。忽夜梦大舜坐于堂上，予拜之。案上设金钟一，舜命予曰：“此黄钟也，子可击之。”取椎连击三。醒而恍若有悟，呼妻燃灯，取竹与锯钻，至明而成管六，至巳而十二管成。呈于师，师喜曰：“刻志乐之日，九鹤飞舞于庭，其应乃在子乎？”由是南都有知乐之名。时翰林吕子巾石、福建监生吴宪、江西教官黄积庆俱用心于乐，皆与予相讲。然吕巾石知乐之理，而自不解作乐，终涉于渺茫；吴监生粗知乐数，而不足以精微之蕴；黄教官又执于三寸九分之管，为黄钟迷而不悟。可与言乐者鲜矣。
庚戌年，三十五岁。
春，韩师致政归，谓予曰：“子之乐已八九分，子之才不止于乐而已也，可旁通济世之学。[至于]乐，俟子退闲时一整顿足矣。”予遂大肆力于天文、地里（理）、太乙、壬奇、兵阵之学，而俱各知其粗。
时本部考功正郎何吉阳讳迁道，学之士也。其讲心性之学甚明，予甚慕之。吉阳乃约本部殷子白野、张子龙山、余子九厓、杨子朋石、涂子任斋、刘子苏涯为五日之会，会则讲论终日，予一一力行之。吉阳谓人曰：“椒[山]之果诚，可语进道矣。”故予死生利害、义利之关，见之甚明，皆讲学之力也。
秋，虏犯京师，南都拟勤王，三日无肯行者。吉阳谓予曰：“诸公欲兄一行，何如？”予曰：“弟虽不才，然君父之难，何敢辞也。”既而虏退，议亦罢。
十月，考满。本部考语云：“器深而志远，学懋而守严，儒行占其，夙成壮猷，可以大受。”末句盖谓予粗知兵，欲吏部用之，以治兵事也。
自南之北由山东路，乃特趋曲阜谒孔、颜庙，又枉道登太（泰）山。初至泰安州南，见一男子为天仙玉女所附，闭目披发，言人之祸福立见，环列而跪者数百人。予乃执而言曰：“男女尚不亲受授，况可附于其身耶！此乃淫妇邪妖，非玉女也。”男子即仆倒，环跪者亦随散矣。初至州城公署，厨仆问：“食素否？”予曰：“何以故？”厨曰：“凡显官至此，必素食，否则玉女必降以祸。”予曰：“玉女一淫妖耳，焉能降人以祸乎？”须臾，州官禀问曰：“办何如祭品？”予曰：“何以故？”官曰：“登山必祭玉女，否则行必不利。”予曰：“此来原为登泰山而来，非为玉女也。何以祭？”遂登至顶，有道士三十余人，奏仙乐，提香炉，迎接至玉女祠，乃设拜席于中，欲赞礼使予拜，予遂叱散。入祠，有差官数十员在内收香钱。予谓玉女曰：“尔为女人，与数十官共处一宇，宁不羞乎？且此山乃东岳所主，尔何僭居于上乎？妖物即离此处，否则天必诛之。”时人皆畏之如雷霆，不敢分毫私语，闻予言皆大惧。予至公署，遂书于壁云：“太（泰）山五岳之尊，而主之者东岳之神也。玉女乃窃其柄而专之，使天下之登太（泰）山者知有玉女，而不知有岳神，神其有余愧矣。幽明一理，女不言外。玉女虽神，亦女耳，何为居其上而享其祀，女其有余责矣。以王纲律之，一失委靡，一失僭窃，上帝不罪，何也？”予于是甚疑之，噫！此或起于唐武则天时，后世遂因之而不变乎？不能不有望于负道学之统者。又题绝句云：“志欲小天下，特来登太（泰）山。仰观绝顶上，犹见白云还。”末序云：“予读孟子书，以为天下惟太（泰）山为高也。今陟其顶而观之，则知所谓高者，特高于地耳。而山之上，其高固无穷也。予于是而悟学之无止法矣。”余有诗文数首，不及记。
十一月归至家。先时，兄与叔大不相和。予至家，兄不欲其往拜，予曰：“父已死，唯一叔耳，三年之别，如何不见！”在南京时，与叔做送终衣一套，兄不欲其典（与），予曰：“特为叔做，人皆知之。叔来日不多，如何不与！”叔穿衣同婶造予家，拜谢兄若陪（赔）礼之状，兄还半礼，且责怪之声不绝。予在旁痛惨交集，如醉如痴，乃谓兄曰：“恐外人耻笑。”叔归，病卧数日死。家贫不能备棺，予窃为之买棺而葬之。是止知敬叔之礼，乃昧违兄之罪。兄之恨己入骨髓矣，又且望予官归厚利。予在南铨曹，俸禄不能给衣食，何以有余资，由而兄之怒不可解矣。
辛亥年，三十六岁。
正月，为次男聘李鹤峰兄第五女。先是，有媒举与显宦为亲者，予私为厚者曰：“彼富而我贫，门户不相对，素不甚相厚，心志不相孚，遂不敢许。”鹤峰者，幼年同窗，且刚直慷慨，心志与己同，遂结亲焉。
二月，买妾槐氏。遂赴京考满，投文日即升兵部车驾司员外。予虽不才，然素妄以天下事为己任。况此时虏患最急，又官居兵部，志欲身亲兵事，扫除胡虏。岂意一入部之后，见其上下所行，俱支吾常套，不得着实干事。时有开马市之议，予曰：“马市一开，天下事尚可为哉？”即欲疏陈其不可。然方议，遣予行，遂不敢。乃草《开市稿》，候命下即上，大意云：“马市决不可开，然既已遣臣，臣言其不可，是避难也。谨条陈开市五事：一欲俺答爱子入质；二欲尽还掳去人口；三欲别部落入寇，俱在俺答承管；四欲平其马价，分为三等；五欲整兵，以备战和并用。”适一同僚见之，乃报堂上赵守朴知之。守朴曰：“若此疏[上]，则马市决不可开矣。”乃别遣张主政。才行，予遂上《阻马市之疏》，皇上连三阅，乃曰：“继盛之言是也。”乃下阁臣票。阁臣闻上意，旨票语甚温。而咸宁侯仇鸾有揭帖进，皇上乃下八臣会议。八臣者：大学士严嵩、李本，礼部尚书徐师阶，兵部尚书赵锦，侍郎张时彻、聂豹，成国公朱希忠并仇鸾也。此时鸾之宠势甚盛，而诸老亦无有实心干天下之事者，皆欲苟安目前，共以为马市必可开。会议本上，遂下予锦衣狱，拶一拶，敲一百敲，夹一夹。后命下，遂降予陕西临洮府狄道县典史。
时予下狱，人有促兄赴京看者，兄曰：“待打死后，车载来家看罢。”人劝兄送盘费者，兄曰：“人家做官挣钱，他做官惹祸，便饿死从他。”噫！平昔无情，犹望患难；患难若此，其狠何如耶。
予往临洮约五千里，顾（雇）车及盘费约得银五六十两，已既（一概）无处。时人见其降官，又不肯借贷，而兄通视若秦越，至此而困心衡虑极矣。计正无出时，一舍亲至，予告之以故，舍亲[曰]：“终不然不赴谪所乎？公之家产有分也，可将地一顷当典与富家，回家看令兄如何处？”予遂从之，是虽迫于甚不得已而用权，然律之以道，不可谓之不得罪于兄也。归家，兄视之如草介（芥），恶之若寇仇，日佯乱骂，予遂避居于辛庄寺。时舍亲以银地言兄，遂有分居之议矣。时地三顷，予止分前典地，余俱为兄有，而各搛财产亦尽有焉。兄犹索前典地银，予曰：“若此，则弟同妻子俱乞食之临洮矣。”兄恨入骨髓。临行之日，人有告予“兄欲打死者”，予曰：“岂有此理！”及出门时，兄果率三侄赶予奔趋于房上，兄及侄砖石如雨，予自房跳下奔逃矣。二子在屋内炕上，兄从窗内打数砖，俱不中，二子幸无恙。兄知予逃，乃率三侄将车上行李用刀斫碎，复乘马提刀赶予，幸马蹶而止。家庭之变极矣，予所遭之穷何如哉！
路中颠连险阻，冒死者数，俱获免。六月十八日至狄道。未到狄道之时，其上司、僚友俱以予为刚介性气之士，或不可相处，各怀疑畏之心。然予处上司、僚友，一入（如），<者祭>初选之典史。数日后，各喜而相谓予曰：“初以为先生难处，不意今乃平易守礼，可亲可爱如此”。予乃曰：“素位而行，君子之常。居官如戏场，时上时下，吾惟守分而已。”自是相与甚密。
先是谪官多静坐，不理县事。县尹平定州李鱼泉亦相爱，不忍以琐事相干。予乃请曰：“日食俸，通不管事，甚是不安。凡有事可以代劳者，望不吝差委。”于是始付以事，予亦尽心为之，凡事俱处停当。各上司因之，亦以难事相委矣。
居月余，府县学生员从学者五十人，日相讲论，甚有趣味。将门生贽礼并己俸资买东山超然台。此台相传以为老子飞升之所，盖过函关西来，所传或不谬云。乃于上盖书院一区，前三间为揖见之所，中五间为讲堂。又后高处盖殿三间为道统祠，上九位为伏羲、神农、黄帝、尧、舜、禹、汤、文、武；前侧左为周公，右为孔子；两壁侧则颜、曾、思、孟，汉董仲舒，隋王通，唐韩愈，宋周、程、张、朱，元许衡、刘静修，明薛文清也。
狄道之多西番回子，俱习番经，通不读儒书。予乃聘教读二人，于员（圆）通寺设馆，募番、汉童生读书者百余人。至三月后，各生俱知揖让、敬长上，出入循礼，其资质可进者三十余人。其各父兄亦因而知道礼，弃番教，举忺忺（忻忻）然，相谓曰：“杨公来何迟也。”
又此处先山木去城近，柴甚贱；迩来则去城几二百里，柴渐贵，而民病之。城西七十里有煤山一区。先是，开者屡为生番所阻，官府不能制，盖番民利于卖木，煤开则失利。生番素服予者，予往即开之，百姓便焉。
城西一带俱园圃，种蔬菜。先年借洮水灌溉，甚有大利。岁久淤塞，园圃渐废。予乃募各园户疏通之，而水利之盛倍于昔时。
狄道应征粮草旧无官册，惟书手有簿，相传作弊甚大。富者买减而贫者反增，富者纳轻而贫者反重。予乃拘集书手在于一所，先算各户之总数，次算一县之总数，比原额反多三十石，盖往时之飞诡俱查出，而飞洒则不能去，是以多也。将应征轻重分为三等，而各户之轻重均平，无窥（规）避于其间者。
民间之地有粮重者，白以与人，亦不敢受。予乃白之于府，将前所余粮用轻价买地二千亩，地价则卖予所乘之马及所得俸艮（银）并妻首饰也。诸生分种一千亩，有井田之余意。其一千亩则佃种于人，将所收子粒则择诸生中之老成者四人收掌。诸生之冠、婚、丧、祭，则量贫富补助，余则候荒年各生分用也。故此一事，百姓之粮草既均，而诸生养生之需亦足矣。
俗好礼佛近僧，虽士夫不免。予一禁之，旧习遂革。初时有称不便者，后来始知恶僧而崇正矣。
边方愚民惟以织褐为生，上司差来丞差书[吏]，或减价和买，或以杂物易换，虽部按抚巡亦多若此。然一褐之不得其价，则一家之不得其养，故有号泣于道者，有求死于河者。予遂出告示，禁约公差人员买褐，盖阴寓各上司之发价府县买褐也。无何，巡按差人买褐，予乃拘其差人，收其牌票，欲为之申请，而府掌印官相讲乃已。此声一闻，再无一上司来买褐，百姓所得之利，视昔年加倍。故此一举，亦知非明哲之为，盖欲为百姓兴[利]除害，故虽丛怨冒罪，亦有所不暇顾云。
边方之民久被残虐，易于感化，故予在任则讴歌满道，去任则哭泣，而送于百里之外者千余人，孔子所谓“蛮貊之邦兴（行）者”，信其然欤？
壬子年，三十七岁。
四月，得升山东诸城知县报。五月十一日得凭，离狄道，七月十二日到诸城任。诸城滨海，民多强悍，俗尚夸诈。予治事不数日而豪强敛手，盗贼屏迹，民皆守法，吏不敢奸。八月初一日，南京户部云南[司]主事之升报至矣。其兴学校、开荒田、修武备、立保甲、缮城池、均田粮、平徭役数事，平日之欲为而不得者，方欲铺张，九月十七日凭至，俱徒成中止焉。
十月初六日离诸城，二十[日]到南京，二十二日到任，即有北刑部湖广司员外之报。十一月初四日凭至，初八日离南京，十六日邸（抵）淮安，又有调兵部武选之报矣。先是得刑部报，即图归家，以敕命事焚黄祭先父母，即告病不出。及得兵部报，则翻然而思曰：一岁四迁其官，朝廷之恩厚矣，尚何以有身为哉！遂思所以报国之道。舟中秉烛静坐至四鼓，妻问其故，予曰：“荷国厚恩，欲思舍身图报，无下手得力处。”妻曰：“奸臣严阁老在位，岂容直臣报国耶？当此之时，只不做官可也。”予闻其言，乃知所以报国之本。又思起南都“日食之变”之议，遂欲因元旦日食之变奏劾大学士严嵩。<一□日食>。奏稿成，恐过家则人事缠绕，或不能元旦邸（抵）京，乃由别路于十二月十六日到京，十八日到任。
癸丑年，三十八岁。
元旦誊真本。初二日赍至端门，方欲进，闻拿内灵台官，知本意不合，即趋出。逐日怏怏，故有做稿，斋戒沐浴三日，至十八[日]本上，二十日拿送镇抚司打问，先拶到手拶，木绳俱断。予曰：“鬼神在上，尚用刑哉！”乃<先>敲一百敲，问所以主使之人。予曰：“当此时之臣，奸邪太半，皆嵩心腹，此事固不可与之议。且尽忠在己，岂必待人主使，如有人敢主使，则彼当自为之矣，又何必使人为哉。”乃夹一夹，将胫骨又夹出，问所以引用二王之故。予曰：“奸臣之误国，虽能欺皇上，必不能欺二王。盖二王年幼，且未册封，奸贼必不堤防避忌，譬如人家有家人作弊者，家长虽不知，而家长之子未必不知也。满朝皆嵩之奸党，孰敢言彼之过。皇上常不与二王相见，此奸贼所以敢放肆无忌，然止能瞒皇上一人，二王固知之真矣。至亲莫若父子，皇上若问二王，必肯言彼之过也。”问官云：“若此，岂敢回本。”乃又敲五十二敲，又夹一夹棍。其问答之辞甚多，予始终不屈，乃打四十棍，重刑具送监。至二十二日晚旨下，锦衣卫打一百棍，四棍一换，送刑部从重议罪。乃比拟诈传亲王令旨，律问拟绞罪监候。其锦衣卫之打、刑部之监、棒疮之发，人共知之，故不必细书。
予在监中，死生未保，故将半生逐年行事直书，付男应解、应麟收藏，以为后日墓志之用。凡此皆据柙床书也。癸丑年春，椒山子书。
方予未上本之前，司中日相与议论者汪子少泉、名宗伊，湖广人。周子松崖、名冕，四川人。王子继津。名遴，霸州人，后结亲，乃三子外父。少泉则与谋议稿“冒功”一节，乃其所见；松崖则与知，而不见其稿；继津则知其欲为，而不知为何事。正月十八日上本，十九日入部，到司交牙牌，辞僚友，众方知予有此举，各疾仇远避。而一二知己，如王西石之诰、张弘斋重，虽有眷恋之意，而尚有畏缩之状。独继津则肝胆相许，若亲兄弟然。予观其义气激发，情爱恳至，遂托云：“予二子一女，一子已聘有妻，一子尚未有，一女尚未许人。长而娶嫁，皆兄之事也。”继津遂面许云：“此尽在弟，而一小女正与三令郎年岁相当。”遂许焉。自予入狱，镇抚、刑部之保护，皆继津兄也。予尝云：“予之豪杰意气不见对手，乃于继津见之，其庆幸可胜言哉！”
正月二十二酉时，打之命下。先时，王西石送蚺胆一块，生收在袖。此时，校尉苗管事送酒一壶，云：“可以此吃蚺蛇胆。”予曰：“椒山自有胆，何必蚺蛇哉！”止饮酒一茶杯。彼又云：“莫怕。”予曰：“岂有怕打杨椒山者。”遂谈笑赴堂受打。未打之先，心已有定主，打之时，乃两眼观心，舌拄上腭，牙齿紧对，意不散乱，口不呻吟，盖一呼叫则气乱，气乱则血入心，必死。方打四五棍时，心受疼不过，若忙乱者，遂一觉照，自思此心乱矣。于是提起念头，视己身若外物者。打至五六十，忽觉若有人以衣覆之者，遂不觉甚痛，谓之神助，或其然欤？打毕，校尉即推入包袱，抬出至门外，则家人以门扇抬之至法司门口。巡风官乃同年江西李天荣者，遂去门扇，药饵诸物尽皆阻住。予两腿肿粗，相摩若一，不能前后；肿硬若木，不能屈伸。止手扶两人，用力努挣，足不覆地而行入狱。提牢则浙江奸党刘槚也。旧规：官系狱，则有官监。刘槚乃即下予于民监。自入监后，棒疮既上冲，又为强走所努动，方依墙而立，忽两耳响一声，则不能听人言，两目则黑暗不能见物。予心自觉曰：“此乃死矣。”遂昏不省人事，身不觉搽倒于地，若睡熟然。二更死过，至三更始甦，噫！忽然而死，忽然而甦，如睡又醒，则人之生死亦甚易事也。两腿肿胀，冲心不能忍，又无药可用，又无刀针可刺，正无计间，司狱陕西泾阳刘时守送茶一钟，予饮之，心稍定。因茶思起“人以瓦尖打寒”事，遂将钟打碎，取瓦之尖而锐者，将竹箸破开，夹瓦尖在内，用线拴紧，以尖放疮上，用鼓锤打箸入肉五六分，为此事狱吏山东黄县孙儒、犯人浮梁何成也。遂血出两腿。打有五六十孔，流血初喷丈余，后则顺腿流于地，一时约十数碗。自出血后，心稍清矣。予恐睡倒则血必奔心，自打后出卫入刑部，三日夜挺身端[坐]，头未至地，以故不能伤生云。药饵既不能，予潜使人在监买黄蜡、香油，自熬膏药贴之。至二十六日则右腿已溃，则将皮割去，内肉当流于地，如稀糊。止显一坑，五寸长、三寸阔、一寸五分深，手摩至骨。时有京师秀才侯冕送药敷之，又内侍赵用送药敷之。刘价（槚）禁系甚严，内外不通，外面人传已死四日矣，家人甚忙乱。至二十七日，张弘斋重差人入视，知予不死，家人尚不信。予托狱吏新城县卢世经稍（捎）出牛骨簪一根为信，此簪乃妻常带者，又左手写出帖去，家人始知予不死矣。
二十八日，旨意下，问予比拟诈传亲王令旨，律绞。方敕下刑部拟罪时，山东[司]郎中同年史观吾名朝宾，福建人。欲从轻议，而尚书何鳌乃嵩之门生，侍郎王学益乃嵩子儿女亲家，听嵩主使，遂拟此罪。命下，史观吾降官矣。
二十八[日]，刑帖到司。狱司即下老监，日夜笼柙，日与众囚为伍，死尸在侧，备极苦楚。
二月初七八，右腿已长肉，左腿皮未割去，遂溃肿如小瓮，毒气上攻，口舌生疮，不能饮食，势已危矣。夜梦三金衣人，领一青衣童子，小盒内捧药一丸，遂以汤亲灌入，觉则口舌不痛，可吃饮食。又想赴（起）以磁瓦尖打之，连数十下，不见脓血。予曰：“此疮溃已深，非瓦尖所能到也。”遂以小刀，先用针线将腿皮穿透提起，乃将刀刺入约一寸深，周围割一孔如钱大，脓血流出，方予割肉时，狱卒持灯手颤至将坠地，乃曰：关公割骨疗毒犹藉于人，不似老爷自割者。当时约四五碗，其内毒始脱矣。日每以布数十片拭脓，每布约二尺，每日此布轮用，脓可湿两次，每日则脓可流二三碗矣。自初疮至愈，脓岂止六七[十]碗而已哉。
十六日，右腿垂筋二条，如簪粗，一头已断，一头尚在腿上，予亦割之。
二十八日，提牢官丘洲峰名秉文，福建人。乃独仗公义，迁予于监东狱卒小房，幸脱笼柙矣。
是月，皇上以予奏嵩孙鹄及效忠冒滥军功，敕兵部查勘，时尚书则江西聂豹，郎中则即周松崖也。时松崖初畏嵩威，司稿呈堂，已云“查明无碍”。时协司郎中汪少泉、主事王继津向松崖云：“兄平生以豪杰自负，今日所为乃如此。且异日事发，则吾辈之罪大。”松崖乃具本上奏，旨拿送镇抚司问。问官以周先有稿呈堂，如何又反复，遂本奏松崖，问以为民。先是皇上奉祈在大阁殿候祭，乃以指于卓（桌）上画“冒功”二字，贼嵩闻之已胆寒矣。若尚书非聂豹及松崖不先有堂稿，则事可济矣。乃竟如是，良可恨哉！
先予被杖系狱四五日，刑部上病本，皇上见本云：“打坏了！打坏了！可差御医去看。”贼嵩惶惧，乃贿司礼太监，回云：“闻已愈矣。”遂中止。以后<则>嵩则每为浸润之言，借谮左右，皇上则少变初意矣。
四月间，疮将愈，但右腿以断筋，短一二寸，且不能伸。夜梦一人入视，手握予小便，若诊脉然，乃云：“无妨。”又口吹腿膝弯三口。予问“是何人差来的？”云：“是王爷差来的。”醒后则右腿与左腿短不多矣。
四月二十二[日]，方起床，拄杖行。盖自被杖至起行四个月日也。
九月朝审。予带长板、手扭、脚镣出门，观者如堵，争欲一见颜色，至拥塞不能行。入朝，坐西廊下，内臣围予，观者以千数，有馈饮食者，有送银钱者，予俱却不受。内臣益鼓舞称赞，而骂严嵩老贼者以万数。审时，为首执笔者则吏部左侍郎王用宾也。予办（辩）[6]云：“我原欲舍身图死，固不必办，但坏祖宗律法。且我乃兵部官，不是王府官，何为诈传亲王令旨，本内并无指有二王一句言语在上，况我奏本自下而上，非自上传下，何谓之传？以人命换官做，四端已尽绝矣。”众审官皆张目语塞，然畏贼嵩之势，乃判以“比律情真”奏请，题奉钦依着照旧监候处决。
甲寅年，三十九岁。
夏间狱疫大作，日与病者为伍。四月二十六日，遂染瘟疾。时刑部医官罗廷瑞，江西人，进予发汗药二服、下药二服。予病中欠主张，俱依彼服，遂昏不醒（省）人事。提牢官又江西曹天祐，此官乃人家奴仆，读书中进士后方出姓，无耻小人，又断绝医药如初狱然，人皆以予必死。幸五月提牢官乃浙江应养虚，讳明德，海宁人。乃亲检汤药，视饮食。十四日方出汗。噫！若使命不在，则死之久矣。是月二十六日，养虚乃说堂出予老监，迁于外库，居处则甚便。方养虚迁予时，庸软辈皆惕以重祸，彼乃毅然为之，其人品之高可知矣。
九月朝审，乃福建李默为首也。默原贼嵩门下心腹人，以形貌与嵩相似，故嵩认为干儿子。乃判情审（真）奏请。予云：“予死不足惜，但恐坏祖宗之法律、朝廷之纪纲。今判以情真，所谓不执法律，听从上司主使之条，有日翻转，奸党之罪定不容逃，及起之，李默之名节扫地矣。”默亦羞惭不能言，题奉钦依又如前监候。
是冬，巡抚艾居麓、名希淳，陕西人。管马御史徐绅、南直隶建德人。知府赵忻陕西人。共处置银二百余两，为予买地三顷，从此则家业渐立矣。
乙卯年，四十岁。
夏四月，乃进定礼，始用媒妁，与继津结亲。
九月朝审，时相知皆以书劝予“不必多说话”者。予审时，止尽忠报国，其责在我，生死之责不在我，望列位扶持朝廷纪纲。李默又判“情真奏请” 。盖此时有张经者，福建[人]，先任南直隶总督，因倭寇失事，圣上先已告庙，打科官必欲杀之。经用厚贿买浼审官及嵩，传闻共费银二万，众奸党欲为彼出脱，遂判与予同本奏请，其意盖以予乃皇上心有之人，一本奏请，欲使予带携经也。圣上一见经名，旨意遂云：“依律处决。”
平昔予同志辈若王继津、徐望湖、王凤洲、杨朋石、杨毅斋、龚全山、孙联泉、应养虚、杨北渠、吕文川、李默斋、李鹤峰诸公，为予奔走救解。贼嵩见公论不容，欲上本救之，犹豫未定，方卜于神。适贼心腹大理少卿胡植、太仆少卿鄢懋卿在旁曰：“此何用卜，继盛负海内重望，徐阶得意门生，阶一日当国，继盛出而佐之，我辈无遗类矣，所谓养虎自遗患也。”贼子世蕃、贼婿袁应枢率贼诸孙复跪而泣曰：“老爷如救杨，某则举家皆为继盛鱼肉矣。”贼即变色，乃不言卜与本事。时国子司业王材亦在坐，争之曰：“继盛之死不足惜也。然关系国家甚大，老先生还当为天下后世虑。”然竟不可，回报至余，即令人具后事。书遗言二卷，一付继津，一付二子。